title: KOMMISSIONENS GENNEMFØRELSESFORORDNING (EU) …/… om fastsættelse af nærmere regler for minimumskrav til grænsekontrolsteder, herunder til inspektionscentre, og til det format, de kategorier og de forkortelser, der skal anvendes i lister over grænsekontrolsteder og kontrolsteder

text:
               KOMMISSIONENS GENNEMFØRELSESFORORDNING (EU) …/…

               af 12.6.2019

               om fastsættelse af nærmere regler for minimumskrav til grænsekontrolsteder, herunder til inspektionscentre, og til det format, de kategorier og de forkortelser, der skal anvendes i lister over grænsekontrolsteder og kontrolsteder

               (EØS-relevant tekst)

               EUROPA-KOMMISSIONEN HAR —

               under henvisning til traktaten om Den Europæiske Unions funktionsmåde,

               under henvisning til Europa-Parlamentets og Rådets forordning (EU) 2017/625 af 15. marts 2017 om offentlig kontrol og andre officielle aktiviteter med henblik på at sikre anvendelsen af fødevare- og foderlovgivningen og reglerne for dyresundhed og dyrevelfærd, plantesundhed og plantebeskyttelsesmidler, om ændring af Europa-Parlamentets og Rådets forordning (EF) nr. 999/2001, (EF) nr. 396/2005, (EF) nr. 1069/2009, (EF) nr. 1107/2009, (EU) nr. 1151/2012, (EU) nr. 652/2014, (EU) 2016/429 og (EU) 2016/2031, Rådets forordning (EF) nr. 1/2005 og (EF) nr. 1099/2009 samt Rådets direktiv 98/58/EF, 1999/74/EF, 2007/43/EF, 2008/119/EF og 2008/120/EF og om ophævelse af Europa-Parlamentets og Rådets forordning (EF) nr. 854/2004 og (EF) nr. 882/2004, Rådets direktiv 89/608/EØF, 89/662/EØF, 90/425/EØF, 91/496/EØF, 96/23/EF, 96/93/EF og 97/78/EF og Rådets afgørelse 92/438/EØF (forordningen om offentlig kontrol)
                  1
               , særlig artikel 60, stk. 2, og artikel 64, stk. 4, og

               ud fra følgende betragtninger:

               (1)Ved forordning (EU) 2017/625 fastsættes bl.a. rammen for gennemførelse af offentlig kontrol af og andre officielle aktiviteter vedrørende dyr og varer, der indføres til Unionen fra tredjelande, til verifikation af, at EU-lovgivningen om agrofødevarekæden overholdes, med det formål at beskytte menneskers, dyrs og planters sundhed, dyrevelfærden og, for så vidt angår genetisk modificerede organismer (GMO'er) og plantebeskyttelsesmidler, tillige miljøet. Forordningen foreskriver, at der skal gennemføres offentlig kontrol af sendinger af dyr og varer på det grænsekontrolsted, hvor sendingen først ankommer til Unionen. Medlemsstaterne skal i det øjemed udpege grænsekontrolsteder.

               (2)Ved forordning (EU) 2017/625 fastsættes de minimumskrav, som grænsekontrolsteder skal opfylde for at blive udpeget. Der bør derfor fastsættes nærmere regler for minimumskrav til infrastruktur, udstyr og dokumentation på grænsekontrolsteder.

               (3)Med henblik på at beskytte menneskers og dyrs sundhed bør der fastsættes yderligere nærmere regler for minimumskrav til grænsekontrolsteder, der er blevet udpeget til kategorien af dyr og visse kategorier af varer som f.eks. animalske produkter, animalske biprodukter, avlsmateriale, sammensatte produkter samt hø og halm.

               (4)For at tage hensyn til de særlige krav til aflæsning af visse sendinger, der ikke transporteres i containere, som f.eks. sendinger af fiskevarer eller sendinger af animalske biprodukter bestående af f.eks. uld, og bulkgods, der består af store mængder varer, som transporteres uden emballage, bør grænsekontrolsteder i visse tilfælde fritages fra kravet om at have et overdækket aflæsningsområde. I betragtning af, at sendinger af flydende bulk af animalsk og ikke-animalsk oprindelse aflæsses direkte fra transportmidlet til tanke via særlige rør, bør grænsekontrolstederne ikke være forpligtet til at have områder eller lokaler til aflæsning af varer eller inspektionsrum eller undersøgelsesområder til gennemførelsen af offentlig kontrol af og andre officielle aktiviteter vedrørende flydende bulk.

               (5)Med henblik på at forebygge risici for krydskontaminering bør der fastsættes adskillelseskrav for aflæsnings-, opbevarings- og inspektionsfaciliteterne på grænsekontrolsteder, der er blevet udpeget til animalske produkter, sammensatte produkter, animalske biprodukter og avlsmateriale. Dog bør der fastsættes bestemmelser om en undtagelse fra adskillelseskravene, hvis grænsekontrolstedet kun er udpeget til emballerede varer, eller til emballerede og visse uemballerede varer, for hvilke de kompetente myndigheders risikovurdering på grænsekontrolstedet viser, at der ikke er nogen risiko for krydskontaminering. I sidstnævnte tilfælde bør de kompetente myndigheder ydermere sikre, at sendingerne adskilles tidsmæssigt for så vidt angår deres håndtering, samt at faciliteterne rengøres og desinficeres i tidsrummet mellem de forskellige sendingers ankomst.

               (6)Da de dyr og varer, der indføres i Unionen, og som skal underkastes offentlig kontrol ved grænsekontrolsteder, ikke nødvendigvis overholder EU-lovgivningen, og da enhver risiko for krydskontaminering skal undgås, bør der fastsættes regler, som forbyder anvendelsen af visse faciliteter på grænsekontrolstedet til sendinger af dyr og varer, der handles inden for Unionen, og tillader en sådan anvendelse til sendinger af dyr og varer, der eksportes eller flyttes fra et sted inden for Unionens område til et andet sted inden for Unionens område efter at have passeret gennem et tredjelands område, forudsat at de kompetente myndigheder gennemfører tilstrækkelige risikoforebyggelsesforanstaltninger. Sådanne foranstaltninger bør baseres på en vurdering af, om de pågældende faciliteter har kapacitet til udførelsen af sådanne supplerende aktiviteter. De kompetente myndigheder bør indføre passende ordninger til at håndtere dyr i overensstemmelse med Unionens regler om dyrevelfærd.

               (7)Med henblik på at fremme effektiviteten af offentlige kontroller og andre officielle aktiviteter bør der indføres en vis grad af fleksibilitet ved, under særlige omstændigheder, at tillade anvendelse af opbevaringsfaciliteter tilhørende erhvervsvirksomheder samt opbevaring i de transportmidler, som sendingen blev transporteret til grænsekontrolstedet i.

               (8)For at fremme den effektive organisation og udførelse af offentlige kontroller og andre officielle aktiviteter bør det tillades, at grænsekontrolsteder opdeles i et eller flere inspektionscentre, hvor de kategorier af dyr og varer, som grænsekontrolstedet er blevet udpeget til, skal kontrolleres. I den forbindelse bør der fastsættes minimumskrav til inspektionscentre.

               (9)Inspektionscentrenes overholdelse af minimumskravene til grænsekontrolsteder i artikel 64, stk. 3, i forordning (EU) 2017/625, og de nærmere regler for minimumskrav i nærværende forordning bør vurderes af Kommissionen som en del af udpegelsesprocessen for grænsekontrolstedet. Derfor bør medlemsstaterne fremsende al nødvendig dokumentation om inspektionscentrene, når de underretter Kommissionen om udpegelsen af et grænsekontrolsted.

               (10)For at sikre en passende verifikation af, at grænsekontrolsteder og inspektionscentre på sådanne kontrolsteder overholder minimumskravene i artikel 64, stk. 3, i forordning (EU) 2017/625 og de nærmere regler i nærværende forordning, bør medlemsstaterne underrette Kommissionen om eventuelle ændringer i infrastrukturen eller driften af en grænsekontrolsted eller et inspektionscenter på kontrolstedet, såfremt sådanne ændringer kræver en ajourføring af oplysningerne meddelt til Kommissionen, jf. artikel 59, stk. 2 i forordning (EU) 2017/625. Medlemsstaterne bør derfor i denne forordning pålægges at underrette Kommissionen herom.

               (11)Ved artikel 53, stk. 2, og artikel 60, stk. 1, i forordning (EU) 2017/625 pålægges alle medlemsstater at gøre ajourførte lister over grænsekontrolsteder og kontrolsteder på deres områder tilgængelige på internettet med visse oplysninger for hvert grænsekontrolsted og kontrolsted. Det er derfor hensigtsmæssigt i denne forordning at fastsætte formatet for listerne over grænsekontrolsteder og kontrolsteder samt de forkortelser, der skal anvendes til at angive de kategorier af dyr og varer, som grænsekontrolstederne og kontrolstederne er blevet udpeget til, samt yderligere specifikke oplysninger om rammerne for udpegelsen.

               (12)Af hensyn til gennemsigtigheden bør alle inspektionscentre, der anvendes som en del af et grænsekontrolsted, opføres sammen med selve kontrolstedet på listen over grænsekontrolsteder med en angivelse af de kategorier af dyr og varer, der kontrolleres på inspektionscentrene. Eventuelle ændringer vedrørende inspektionscentrene bør afspejles nøjagtigt i listen.

               (13)De regler, der skal fastsættes af Kommissionen i overensstemmelse med artikel 60, stk. 2, og 64, stk. 4, i forordning (EU) 2017/625, er tæt knyttet til hinanden, da de alle vedrører krav til grænsekontrolsteder og kontrolsteder, og de bør derfor finde anvendelse fra samme dato. For at fremme en korrekt og generel anvendelse af de pågældende regler, bør de fastsættes i én enkelt retsakt.

               (14)Kommissionens beslutning 2001/812/EF
                  2
                fastsætter minimumskrav for grænsekontrolsteder, der er godkendt i henhold til Rådets direktiv 97/78/EF
                  3
               , for inspektionscentre og regler for deres opførelse på en liste. Kommissionens beslutning 2009/821/EF
                  4
                opstiller en liste over godkendte grænsekontrolsteder. Kommissionens direktiv 98/22/EF
                  5
                fastsætter minimumskrav for gennemførelsen af plantesundhedskontroller på kontrolsteder af planter, planteprodukter og andre objekter fra tredjelande i overensstemmelse med Rådets direktiv 2000/29/EF
                  6
               . For at sikre konsistens og undgå overlappende krav bør beslutning 2001/812/EF, beslutning 2009/821/EF og direktiv 98/22/EF ophæves.

               (15)De relevante bestemmelser og beføjelser, som Kommissionen tillægges ved forordning (EU) 2017/625, finder først anvendelse fra den 14. december 2019. Derfor bør bestemmelserne i nærværende forordning også gælde fra denne dato.

               (16)Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —

               VEDTAGET DENNE FORORDNING:

               Artikel 1
               Genstand

               1.Denne forordning fastlægger reglerne for gennemførelse af forordning (EU) 2017/625 for så vidt angår:

               a)fælles nærmere regler for minimumskrav til infrastruktur, udstyr og dokumentation på grænsekontrolsteder og på andre kontrolsteder end grænsekontrolsteder

               b)specifikke nærmere regler for minimumskrav til grænsekontrolsteder, der er udpeget til kategorier af dyr og varer som omhandlet i artikel 47, stk. 1, litra a) og b), i forordning (EU) 2017/625

               c)nærmere regler for minimumskrav til inspektionscentre

               d)det format, de kategorier, de forkortelser og andre oplysninger, der skal anvendes i listerne over grænsekontrolsteder og andre kontrolsteder.

               Artikel 2
               Definitioner

               I denne forordning forstås ved:

               1."emballerede varer": varer, der er anbragt i en hvilken som helst form for emballage, som omslutter varen fuldstændigt for at forhindre lækage og tab af indhold

               2."inspektionscenter": en separat facilitet på et grænsekontrolsted, der er oprettet for at gennemføre offentlig kontrol af og andre officielle aktiviteter vedrørende dyr og varer på det område, som grænsekontrolstedet er udpeget til

               3."hovdyr": hovdyr som defineret i artikel 2, litra d), i Rådets direktiv 2004/68/EF
                  7

               4."registrerede dyr af hestefamilien": registrerede enhovede dyr som defineret i artikel 2, litra c), i Rådets direktiv 2009/156/EF
                  8
               .

               Kapitel I
                  Fælles minimumskrav til grænsekontrolsteder

               Artikel 3
               Infrastruktur på grænsekontrolstedet

               1.Grænsekontrolsteder, der er udpeget til kategorier af dyr og varer som omhandlet i artikel 47, stk. 1, i forordning (EU) 2017/625, skal have følgende faciliteter:

               a)områder eller lokaler, hvor dyr og varer kan aflæsses. Sådanne områder skal være overdækkede, undtagen i de tilfælde, der nævnes i stk. 4

               b)inspektionslokaler eller inspektionsområder, der er forsynet med varmt og koldt rindende vand og faciliteter til håndvask og -tørring

               c)staldområder eller -lokaler til dyr og opbevaringsfaciliteter, herunder kølerum, såfremt det er hensigtsmæssigt for den kategori af varer, som grænsekontrolstedet er udpeget til, og

               d)adgang til toiletter med faciliteter til håndvask og -tørring.

               2.De lokaler, der er nævnt i stk. 1, skal have vægge, gulve og lofter, der er nemme at rengøre og desinficere, passende afløb og passende naturligt eller kunstigt lys.

               3.De områder, der er nævnt i stk. 1, skal være nemme at rengøre, have passende afløb og passende naturligt eller kunstigt lys.

               4.Kravene til overdækkede aflæsningsområder, jf. stk. 1, litra a), finder ikke anvendelse i følgende tilfælde:

               a)sendinger af fiskevarer til konsum, som ikke transporteres i containere

               b)sendinger af animalske biprodukter bestående af uld, forarbejdet animalsk protein i bulk, løst indladet gødning eller guano, og

               c)sendinger af store mængder bulkgods som omhandlet i artikel 47, stk. 1, litra c), d) og e), i forordning (EU) 2017/625.

               5.De faciliteter, der er omhandlet i stk. 1, litra a) og b), er ikke påkrævet som led i gennemførelsen af offentlig kontrol af og andre officielle aktiviteter vedrørende flydende bulk af animalsk og ikke-animalsk oprindelse.

               6.Medlemsstaterne kan undtage grænsekontrolsteder, der er blevet udpeget til de kategorier af varer, der er omhandlet i artikel 47, stk. 1, litra c), i forordning (EU) 2017/625, fra følgende krav:

               a)at have en forsyning af varmt og koldt rindende vand og faciliteter til håndvask og -tørring, jf. stk. 1, litra b), og

               b)at have lokaler med lofter, der er nemme at desinficere, jf. stk. 2.

               7.De faciliteter, der er omhandlet i stk. 1, litra a), b) og c), må ikke også anvendes til andre kategorier af varer som omhandlet i artikel 47, stk. 1, i forordning (EU) 2017/625, når de anvendes til animalske og sammensatte produkter.

               8.De faciliteter, der er omhandlet i stk. 1, litra a), b) og c), må ikke også anvendes til fødevarer af ikke-animalsk oprindelse, når de anvendes til avlsmateriale og animalske biprodukter.

               9.Uanset kravene i stk. 7 og 8 kan grænsekontrolsteder dele de faciliteter, som er omhandlet i stk. 1, litra a), b) og c), i følgende tilfælde:

               a)grænsekontrolsteder, der kun er blevet udpeget til kategorier af emballerede varer, eller

               b)grænsekontrolsteder, der er blevet udpeget til kategorier af emballerede varer og uemballerede varer, forudsat at følgende betingelser er opfyldt:

               i.de kompetente myndigheder gennemfører en risikovurdering af grænsekontrolstedet, der viser, hvordan krydskontaminering kan undgås, og de gennemfører de foranstaltninger, der identificeres i risikoanalysen, til forebyggelse af en sådan krydskontaminering, og

               ii.de kompetente myndigheder sikrer en tidsmæssig adskillelse mellem håndteringen af forskellige forsendelser af uemballerede varer og mellem håndteringen af forsendelser af uemballerede og emballerede varer. I den tidsperiode, der følger af den tidsmæssige adskillelse, skal faciliteterne i stk. 1, litra a), b) og c), rengøres og desinficeres.

               10.Stk. 9 finder ikke anvendelse på de faciliteter, der er omhandlet i stk. 1, litra c), hvis disse faciliteter anvendes til opbevaring af animalske biprodukter i bulk.

               11.De kompetente myndigheder på grænsekontrolstedet kan, under deres kontrol, tillade anvendelsen af kommercielle opbevaringsfaciliteter til de varer, der er omhandlet i artikel 47, stk. 1, i forordning (EU) 2017/625, forudsat at disse faciliteter ligger i umiddelbar nærhed af grænsekontrolstedet og hører under den samme toldmyndigheds ansvarsområde.

               Sådanne kommercielle opbevaringsfaciliteter kan anvendes til at udføre identitetskontrol og fysisk kontrol af produkter af ikke-animalsk oprindelse, forudsat at disse faciliteter overholder mindstekravene i denne forordning.

               12.Varer, der opbevares i kommercielle opbevaringsfaciliteter i overensstemmelse med stk. 11, skal opbevares under hygiejniske betingelser og være behørigt identificeret ved hjælp af stregkoder eller andre elektroniske midler eller etiketter. Hvis varerne kan udgøre en risiko for menneskers, dyrs og planters sundhed, eller, hvis det drejer sig om GMO'er og plantebeskyttelsesmidler, tillige for miljøet, skal de ydermere opbevares i et separat, aflåseligt lokale eller i områder, der er afskærmet fra alle andre varer, der opbevares i de kommercielle opbevaringsfaciliteter.

               13.Hvis grænsekontrolstedet ligger ved en vej, en jernbane eller en havn, kan opbevaring i det transportmiddel, som varerne blev transporteret til grænsekontrolstedet i, tillades under de kompetente myndigheders kontrol.

               14.Medlemsstaterne informerer Kommissionen om eventuelle ændringer i infrastrukturen eller driften af et grænsekontrolsted, eller i et inspektionscenter beliggende i dette grænsekontrolsted, såfremt sådanne ændringer kræver en ajourføring af de oplysninger, som Kommissionen skal underrettes om, jf. artikel 59, stk. 2, i forordning (EU) 2017/625.

               Artikel 4
               Udstyr og dokumentation på grænsekontrolsteder

               1.Grænsekontrolsteder skal have adgang til:

               a)udstyr til vejning af sendinger, hvis det er relevant for de kategorier af dyr og varer, som grænsekontrolstedet er udpeget til

               b)udstyr til at aflæsse, åbne og undersøge sendinger

               c)udstyr til rengøring og desinficering og vejledning i brugen heraf eller et dokumenteret system til rengøring og desinficering, hvis rengøringen og desinficeringen foretages af aktører uden for grænsekontrolstedet, og

               d)passende udstyr til midlertidig opbevaring af prøver under temperaturkontrol indtil afsendelsen til laboratoriet og passende beholdere til transport af disse prøver.

               2.Hvis det er relevant for de kategorier af dyr og varer, som grænsekontrolstedet er udpeget til, skal inspektionslokaler eller inspektionsområder være udstyret med:

               a)et bord med en glat overflade, der er nem at rengøre og desinficere

               b)et termometer til at måle varernes overflade- og kernetemperatur

               c)optøningsudstyr

               d)prøvetagningsudstyr og

               e)forseglingstape og nummererede plomber eller etiketter, som er tydeligt mærket, til sikring af sporbarhed.

               3.Hvis det er nødvendigt at sikre integriteten af de prøver, der er udtaget som en del af den offentlige kontrol, skal en detaljeret vejledning om prøvetagning med henblik på analyse og om transport af sådanne prøver til det udpegede officielle laboratorium være tilgængelig.

               Kapitel II
                  Specifikke minimumskrav til grænsekontrolsteder

               Artikel 5
               Grænsekontrolsteder udpeget til kategorier af dyr

               1.Ud over kravene i artikel 3 og 4 skal grænsekontrolsteder, der er blevet udpeget til de dyr, som er omhandlet i artikel 47, stk. 1, litra a), i forordning (EU) 2017/625, have følgende:

               a)omklædningsrum med brusebad

               b)områder eller lokaler til aflæsning af dyr som omhandlet i artikel 3, stk. 1, litra a), med tilstrækkelig plads, lys og ventilation

               c)udstyr til fodring og vanding

               d)opbevaringsfaciliteter til foderstoffer, strøelse og gødning eller ordninger med en ekstern udbyder, der sørger for samme faciliteter

               e)staldområder eller -lokaler til separat tilbageholdelse af følgende kategorier af dyr, som grænsekontrolstedet er udpeget til:

               i)hovdyr, der ikke er registrerede dyr af hestefamilien

               ii)registrerede dyr af hestefamilien og

               iii)andre dyr, der ikke er hovdyr (men inklusive hovdyr fra zoologiske haver)

               f)inspektionslokaler eller inspektionsområder forsynet med fastholdelsesudstyr og det nødvendige udstyr til at udføre kliniske undersøgelser og

               g)en særlig adgangsvej eller andre ordninger, således at dyrene undgår unødig ventetid, inden de kommer til aflæsningsområdet.

               2.De faciliteter, som er omhandlet i stk. 1, litra b), c), e), f) og g), skal udformes, konstrueres, vedligeholdes og drives således, at dyrene ikke udsættes for unødig fysisk overlast og unødige lidelser, og således, at deres sikkerhed kan garanteres.

               3.Faciliteterne som omhandlet i stk. 1, litra a), b), c), e) og f), skal udgøre en integreret og sammenhængende arbejdsenhed.

               4.De faciliteter, som er omhandlet i stk. 1, må ikke anvendes til gennemførelsen af offentlig kontrol af og andre officielle aktiviteter vedrørende sendinger af dyr bestemt til samhandel inden for Unionen.

               De faciliteter, som er omhandlet i stk. 1, kan anvendes til gennemførelsen af offentlig kontrol af og andre officielle aktiviteter vedrørende sendinger af dyr, der er bestemt til eksport fra Unionen, eller som flyttes fra et af de områder, der er opført på listen i bilag I til forordning (EU) 2017/625, til et andet område opført på listen i bilag I til forordning (EU) 2017/625 efter at have passeret gennem et tredjelands område, forudsat at følgende betingelser er overholdt:

               a)de kompetente myndigheder gennemfører en risikovurdering af grænsekontrolstedet, der viser, hvordan krydskontaminering kan undgås, og de gennemfører de foranstaltninger, der identificeres i risikoanalysen, til forebyggelse af en sådan krydskontaminering, og

               b)den kompetente myndighed sikrer en tidsmæssig adskillelse mellem håndtering af sendinger af dyr, der er bestemt til eksport fra Unionen, eller som flyttes fra et af de områder, der er opført på listen i bilag I til forordning (EU) 2017/625, til et andet område opført på listen i bilag I til forordning (EU) 2017/625 efter at have passeret gennem et tredjelands område, og alle andre sendinger af dyr, der indføres i Unionen. I den tidsperiode, der følger af den tidsmæssige adskillelse, skal faciliteterne rengøres og desinficeres.

               5.De faciliteter, som er omhandlet i stk.1, litra b), c), e) og f), må ikke også anvendes til de kategorier af varer, der er omhandlet i artikel 47, stk. 1, i forordning (EU) 2017/625.

               Artikel 6
               Grænsekontrolsteder udpeget til kategorier af animalske varer, animalske biprodukter, avlsmateriale, sammensatte produkter samt hø og halm

               1.Ud over kravene i artikel 3 og 4 skal grænsekontrolsteder, der er blevet udpeget til de kategorier af varer, som er omhandlet i artikel 47, stk. 1, litra b), i forordning (EU) 2017/625:

               a)have inspektionslokaler som omhandlet i artikel 3, stk. 1, litra b), forsynet med faciliteter til, om nødvendigt, at opretholde et temperaturreguleret klima

               b)hvis de er blevet udpeget til kategorier af kølede produkter, frosne produkter og produkter, der opbevares ved omgivelsestemperatur, have kapacitet til samtidig at opbevare disse varer under passende temperaturforhold for hver vare, indtil resultaterne af laboratorieanalyser, prøver eller diagnoser foreligger, eller indtil resultatet af undersøgelser foretaget af den kompetente myndighed foreligger, og

               c)have omklædningsrum.

               2.De faciliteter, som er omhandlet i stk. 1, skal udgøre en integreret og sammenhængende arbejdsenhed.

               3.De faciliteter, som er omhandlet i stk. 1, må ikke anvendes til gennemførelsen af offentlig kontrol af og andre officielle aktiviteter vedrørende sendinger af varer bestemt til samhandel inden for Unionen.

               De faciliteter, som er omhandlet i stk. 1, kan anvendes til gennemførelsen af offentlig kontrol af og andre officielle aktiviteter vedrørende sendinger af varer, der er bestemt til eksport fra Unionen, eller som flyttes fra et af de områder, der er opført på listen i bilag I til forordning (EU) 2017/625, til et andet område opført på listen i bilag I til forordning (EU) 2017/625 efter at have passeret gennem et tredjelands område, forudsat at følgende betingelser er overholdt:

               a)de kompetente myndigheder gennemfører en risikovurdering af grænsekontrolstedet, der viser, hvordan krydskontaminering kan undgås, og de gennemfører de foranstaltninger, der identificeres i risikoanalysen, til forebyggelse af en sådan krydskontaminering, og

               b)den kompetente myndighed sikrer en tidsmæssig adskillelse mellem håndtering af sendinger af varer, der er bestemt til eksport fra Unionen, eller som flyttes fra et af de områder, der er opført på listen i bilag I til forordning (EU) 2017/625 til et andet område opført på listen i bilag I til forordning (EU) 2017/625 efter at have passeret gennem et tredjelands område, og alle andre sendinger af varer, der indføres i Unionen. I den tidsperiode, der følger af den tidsmæssige adskillelse, skal faciliteterne til håndtering af sendinger af varer rengøres og desinficeres.

               4.Kravene i stk. 1, 2 og 3 finder ikke anvendelse på gennemførelsen af offentlig kontrol af og andre officielle aktiviteter vedrørende flydende bulk af animalsk og ikke-animalsk oprindelse.

               5.Levende frøer, levende fisk og levende hvirvelløse dyr, der er bestemt til konsum, samt rugeæg og fiskemadding kan undersøges på det grænsekontrolsted, der er blevet udpeget til de kategorier af varer, der er omhandlet i artikel 47, stk. 1, litra b), i forordning (EU) 2017/625.

               Kapitel III
                  Liste over grænsekontrolsteder og andre kontrolsteder

               Artikel 7
               Format, kategorier, forkortelser og andre oplysninger, der skal anvendes i listerne over grænsekontrolsteder og kontrolsteder

               1.Medlemsstaterne anvender det format, der er fastsat i bilag I, til at angive de oplysninger, der er omhandlet i artikel 60, stk. 1, i forordning (EU) 2017/625.

               2.Når medlemsstaterne opstiller listerne over grænsekontrolsteder, jf. artikel 60, stk. 1, i forordning (EU) 2017/625, og listerne over kontrolsteder, jf. artikel 53, stk. 2, i forordning (EU) 2017/625, skal de anvende de forkortelser og specifikationer, der er fastsat i bilag II.

               3.Listerne over grænsekontrolsteder og kontrolsteder ledsages af en forklarende note, som indeholder de forkortelser og specifikationer, der er fastsat i bilag II.

               Kapitel IV
                  Inspektionscentre

               Artikel 8
               Krav til inspektionscentre

               1.Grænsekontrolsteder kan omfatte et eller flere inspektionscentre, der efter behov udfører offentlig kontrol af og andre officielle aktiviteter vedrørende kategorier af dyr og varer, der falder under ind under rammerne for udpegelsen af grænsekontrolstedet.

               2.Inspektionscentrene skal overholde de minimumskrav for grænsekontrolsteder, der er fastsat i artikel 64, stk. 3, i forordning (EU) 2017/625, og de nærmere regler for minimumskrav i nærværende forordning.

               Kravene i artikel 64, stk. 3, litra f), i forordning (EU) 2017/625 finder ikke anvendelse på inspektionscentre, der har adgang til teknologi og udstyr til drift af det informationsstyringssystem vedrørende offentlig kontrol (IMSOC), der er omhandlet i artikel 131 i nævnte forordning, og til andre computerbaserede informationsstyringssystemer, der er tilgængelige i en anden facilitet på det samme grænsekontrolsted.

               3.Inspektionscentrene skal:

               a)høre under den samme toldmyndigheds ansvarsområde som grænsekontrolstedet og

               b)høre under den kompetente myndigheds kontrol på grænsekontrolstedet.

               4.Hvis medlemsstater underretter Kommissionen om udpegelsen af et grænsekontrolsted, jf. artikel 59 i forordning (EU) 2017/625, skal de også indgive alle relevante oplysninger om eventuelle inspektionscentre på grænsekontrolstedet til Kommissionen.

               5.Medlemsstaterne skal opføre hvert inspektionscenter sammen med det pågældende grænsekontrolsted udpeget i henhold til artikel 59 i forordning (EU) 2017/625, på en liste i overensstemmelse med formatet fastsat i bilag I. Af oplysningerne skal det også fremgå, hvilke kategorier af dyr og varer der kontrolleres i inspektionscentrene, jf. artikel 7.

               6.Medlemsstaterne fjerner inspektionscentrene fra den liste, som er omhandlet i stk. 5, når de ikke længere er i overensstemmelse med stk. 2 og 3, og underretter Kommissionen om sletningen og årsagerne til denne beslutning.

               Artikel 9
               Ophævelse

               Kommissionens beslutning 2001/812/EF og 2009/821/EF og Kommissionens direktiv 98/22/EF ophæves med virkning fra den 14. december 2019.

               Artikel 10
               Ikrafttræden og anvendelsesdato

               Denne forordning træder i kraft på tyvendedagen efter offentliggørelsen i Den Europæiske Unions Tidende.

               Den anvendes fra den 14. december 2019.

               For grænsekontrolsteder, der er udpeget til de varer, som er omhandlet i artikel 47, stk. 1, litra c), i forordning (EU) 2017/625, i overensstemmelse med artikel 59, stk. 1, i nævnte forordning, og som ikke på datoen for ikrafttrædelsen af denne forordning har overdækkede områder eller lokaler til aflæsning, finder artikel 3, stk. 1, litra a), andet punktum, samt artikel 3, stk. 3, dog først anvendelse fra den 14. december 2021.

               Denne forordning er bindende i alle enkeltheder og gælder umiddelbart i hver medlemsstat.

               Udfærdiget i Bruxelles, den 12.6.2019.

                     På Kommissionens vegne

                     Formand
                     Jean-Claude JUNCKER

                     (1)

                        EUT L 93 af 7.4.2017, s. 3.

                     (2)

                        2001/812/EF: Kommissionens beslutning af 21. november 2001 om betingelserne for godkendelse af grænsekontrolsteder, der er ansvarlige for veterinærkontrol af tredjelandsprodukter, som føres ind i EF (EFT L 306 af 23.11.2001, s. 28)

                     (3)

                        Rådets direktiv 97/78/EF af 18. december 1997 om fastsættelse af principperne for tilrettelæggelse af veterinærkontrollen for tredjelandsprodukter, der føres ind i Fællesskabet (EFT L 24 af 30.1.1998, s. 9).

                     (4)

                        2009/821/EF: Kommissionens beslutning af 28. september 2009 om fastlæggelse af en liste over godkendte grænsekontrolsteder, af visse regler for den kontrol, der gennemføres af Kommissionens veterinæreksperter, og af veterinærenhederne i Traces (EUT L 296 af 12.11.2009, s. 1).

                     (5)

                        Kommissionens direktiv 98/22/EF af 15. april 1998 om fastsættelse af minimumskravene gældende for plantesundhedskontrol i EF på andre kontrolsteder end kontrolstederne på bestemmelsesstedet af planter, planteprodukter eller andre objekter fra tredjelande (EFT L 126 af 28.4.1998, s. 26).

                     (6)

                        Rådets direktiv 2000/29/EF af 8. maj 2000 om foranstaltninger mod indslæbning i Fællesskabet af skadegørere på planter eller planteprodukter og mod deres spredning inden for Fællesskabet (EFT L 169 af 10.7.2000, s. 1)

                     (7)

                        Rådets direktiv 2004/68/EF af 26. april 2004 om dyresundhedsbestemmelser for import til og transit gennem Fællesskabet af visse levende hovdyr, om ændring af direktiv 90/426/EØF og 92/65/EØF og om ophævelse af direktiv 72/462/EØF (EUT L 139 af 30.4.2004, s. 321).

                     (8)

                        Rådets direktiv 2009/156/EF af 30. november 2009 om dyresundhedsmæssige betingelser for enhovede dyrs bevægelser og indførsel af enhovede dyr fra tredjelande (EUT L 192 af 23.7.2010, s. 1).

    ---documentbreak---

               DA

               BILAG I

               Format for lister over grænsekontrolsteder

                        1.

                        2.

                        3.

                        4.

                        5.

                        6.

                        7.

                        Grænsekontrolsted

                        Kontaktoplysninger

                        Traces-kode

                        Transporttype

                        Inspektionscentre

                        Kategorier af dyr og varer og specifikationer

                        Yderligere specifikationer vedrørende omfanget af udpegelsen

               Format for lister over kontrolsteder

                        1.

                        2.

                        3.

                        6.

                        7.

                        Kontrolsted

                        Kontaktoplysninger

                        Traces-kode

                        Kategorier af dyr og varer og specifikationer

                        Yderligere specifikationer vedrørende omfanget af udpegelsen

               BILAG II

               Felt 1: Grænsekontrolsted/kontrolsted

               Navn på grænsekontrolsted/kontrolsted

               Felt 2: Kontaktoplysninger for grænsekontrolstedet og kontrolstedet

               Fuldstændig adresse

               E-mailadresse

               Telefonnummer

               Åbningstider (kun obligatorisk for grænsekontrolsteder)

               Websted (kun obligatorisk for grænsekontrolsteder)

               Felt 3:

               Tildelt traces-kode

               Felt 4: Transporttype for grænsekontrolstedet

               A = Lufthavn

               F = Jernbane

               P = Havn

               R = Vej

               Felt 5: Inspektionscentre

               (Bemærk venligst, at der kan være flere inspektionscentre på et grænsekontrolsted)

               Inspektionscentrets navn

               Adresse og kontaktoplysninger

               Felt 6: Grænsekontrolsted og kontrolsted

               Kategorier af dyr og varer og specifikationer

               Felt 7: Grænsekontrolsted og kontrolsted

               Yderligere specifikationer vedrørende omfanget af udpegelsen: fritekst, hvor yderligere specifikationer kan angives (1)

               Forkortelser og specifikationer for kategorier af dyr og varer, for hvilke grænsekontrolstedet og kontrolstedet er udpeget, herunder inspektionscentre, hvis det er relevant.

               a For dyr som omhandlet i artikel 47, stk. 1, litra a), i forordning (EU) 2017/625

                        Forkortelser

                        LA

                        Levende dyr

                        -U

                        Hovdyr, der ikke er registrerede dyr af hestefamilien

                        -E

                        Registrerede dyr af hestefamilien

                        -O

                        Andre dyr, der ikke er hovdyr (denne forkortelse omfatter hovdyr fra zoologiske haver)

                        Specifikationer

                        (*)

                        Suspension af grænsekontrolsteder og kontrolsteder som omhandlet i artikel 63 i forordning (EU) 2017/625

                        (1)

                        Se yderligere specifikationer i felt 7

               bFor animalske produkter, sammensatte produkter, avlsmateriale, animalske biprodukter, hø og halm som omhandlet i artikel 47, stk. 1, litra b), i forordning (EU) 2017/625, eller omfattet af betingelser eller foranstaltninger som omhandlet i artikel 47, stk. 1, litra d), e) eller f), i forordning (EU) 2017/625

                        Forkortelser

                        POA

                        Animalske produkter, sammensatte produkter, avlsmateriale, animalske biprodukter, hø og halm

                        -HC

                        Produkter til konsum

                        -NHC

                        Produkter, der ikke er bestemt til konsum

                        -NT

                        Ingen temperaturkrav

                        -T

                        Frosne/kølede produkter

                        -T(FR)

                        Frosne produkter

                        -T(CH)

                        Kølede produkter

                        Specifikationer

                        (*)

                        Suspension af grænsekontrolsteder og kontrolsteder som omhandlet i artikel 63 i forordning (EU) 2017/625

                        (1)

                        Se yderligere specifikationer i felt 7

                        (2)

                        Kun emballerede produkter

                        (3)

                        Kun fiskevarer

                        (4)

                        Kun flydende bulk

               cFor planter, planteprodukter og andre objekter som omhandlet i artikel 47, stk. 1, litra c), i forordning (EU) 2017/625

                        Forkortelser

                        P

                        Planter

                        PP

                        Planteprodukter

                        PP(WP)

                        Træ og træprodukter

                        OO

                        Andre objekter

                        Specifikationer

                        (*)

                        Suspension af grænsekontrolsteder og kontrolsteder som omhandlet i artikel 63 i forordning (EU) 2017/625

                        (1)

                        Se yderligere specifikationer i felt 7

               dFor varer af ikke-animalsk oprindelse som omhandlet i artikel 47, stk. 1, litra d), e) eller f), i forordning (EU) 2017/625

                        Forkortelser

                        PNAO

                        Produkter af ikke-animalsk oprindelse

                        -HC(food)

                        Fødevarer af ikke-animalsk oprindelse, som er omfattet af de betingelser eller foranstaltninger, der er omhandlet i artikel 47, stk. 1, litra d), e) eller f), i forordning (EU) 2017/625

                        -NHC(feed)

                        Foderstoffer af ikke-animalsk oprindelse, som er omfattet af de betingelser eller foranstaltninger, som er omhandlet i artikel 47, stk. 1, litra d), e) eller f), i forordning (EU) 2017/625

                        -NHC(other)

                        Produkter af ikke-animalsk oprindelse, som hverken er fødevarer eller foder

                        -NT

                        Ingen temperaturkrav

                        -T

                        Frosne/kølede produkter

                        -T(FR)

                        Frosne produkter

                        -T(CH)

                        Kølede produkter

                        Specifikationer

                        (*)

                        Suspension af grænsekontrolsteder og kontrolsteder som omhandlet i artikel 63 i forordning (EU) 2017/625

                        (1)

                        Se yderligere specifikationer i felt 7

                        (2)

                        Kun emballerede produkter

                        (4)

                        Kun flydende bulk


title: KOMMISSIONENS GENNEMFØRELSESFORORDNING (EU) …/… om fastsættelse af tekniske specifikationer for individuelle onlineindsamlingssystemer i henhold til Europa-Parlamentets og Rådets forordning (EU) 2019/788 om det europæiske borgerinitiativ

text:
               KOMMISSIONENS GENNEMFØRELSESFORORDNING (EU) …/…

               af 22.10.2019

               om fastsættelse af tekniske specifikationer for individuelle onlineindsamlingssystemer i henhold til Europa-Parlamentets og Rådets forordning (EU) 2019/788 om det europæiske borgerinitiativ

               EUROPA-KOMMISSIONEN HAR —

               under henvisning til traktaten om Den Europæiske Unions funktionsmåde,

               under henvisning til Europa-Parlamentets og Rådets forordning (EU) 2019/788 af 17. april 2019 om det europæiske borgerinitiativ(
                  1
               ), særlig artikel 11, stk. 5, og

               ud fra følgende betragtninger:

               (1)Forordning (EU) 2019/788 fastsætter reviderede regler for det europæiske borgerinitiativ og ophæver Europa-Parlamentets og Rådets forordning (EU) nr. 211/2011(
                  2
               ).

               (2)I forordning (EU) 2019/788 fastsættes det, at initiativtagerne ved onlineindsamling af støttetilkendegivelser til registrerede borgerinitiativer skal gøre brug af det centrale onlineindsamlingssystem, der oprettes og drives af Kommissionen. For at lette overgangen for initiativer, der registreres i henhold til forordning (EU) 2019/788 inden udgangen af 2022, kan initiativtagerne vælge at anvende deres egne individuelle onlineindsamlingssystemer.

               (3)I henhold til forordning (EU) 2019/788 bør et individuelt system, der anvendes til onlineindsamling af støttetilkendegivelser, have tilstrækkelige tekniske og sikkerhedsmæssige egenskaber for at kunne sikre, at oplysningerne indsamles, lagres og overføres sikkert gennem hele indsamlingsperioden. Kommissionen bør sammen med medlemsstaterne fastlægge de tekniske specifikationer til gennemførelse af kravene til individuelle onlineindsamlingssystemer.

               (4)De regler, der er fastsat i denne forordning, erstatter reglerne i Kommissionens gennemførelsesforordning (EU) nr. 1179/2011(
                  3
               ), som derfor bliver forældede.

               (5)De tekniske og organisatoriske foranstaltninger, der skal gennemføres, bør både i forbindelse med udformningen af systemet og gennem hele indsamlingsperioden sigte mod at forhindre enhver uautoriseret behandling af personoplysninger og beskytte disse oplysninger mod hændelig eller ulovlig tilintetgørelse, hændeligt tab, ændring og uautoriseret videregivelse eller adgang.

               (6)Med henblik herpå bør initiativtagerne anvende passende risikostyringsprocedurer til at identificere risici med hensyn til deres systemer og fastlægge passende og forholdsmæssige modforanstaltninger til at mindske disse risici til et acceptabelt niveau. Initiativtagerne bør i tilstrækkelig grad dokumentere de identificerede sikkerheds- og databeskyttelsesrisici og de foranstaltninger, der er truffet for at imødegå disse risici, under hensyntagen til de sikkerhedsregler og -krav, der anvendes af den attesterende myndighed. Sikkerhedsreglerne og -kravene bør være i overensstemmelse med forordning (EU) 2019/788, og den attesterende myndighed bør på anmodning sørge for deres tilgængelighed.

               (7)Gennemførelsen af de tekniske specifikationer, der er fastsat i denne forordning, bør ikke berøre initiativtagernes pligt til at overholde de databeskyttelseskrav, der følger af Europa-Parlamentets og Rådets forordning (EU) 2016/679(
                  4
               ), herunder det eventuelle behov for en konsekvensanalyse vedrørende databeskyttelse.

               (8)Repræsentanten for en initiativtagergruppe eller i givet fald for en retlig enhed, jf. artikel 5, stk. 7, i forordning (EU) 2019/788, betragtes som dataansvarlig i henhold til forordning (EU) 2016/679 i forbindelse med behandling af personoplysninger i et individuelt onlineindsamlingssystem.

               (9)Initiativtagere, der foretager ændringer i deres individuelle onlineindsamlingssystem efter dets attestering, bør uden ugrundet ophold underrette den relevante attesterende myndighed herom, hvis ændringen kan påvirke den vurdering, der ligger til grund for attesteringen. Inden de gør dette, kan initiativtagerne søge rådgivning hos den attesterende myndighed for at få bekræftet, om ændringen kan have en sådan virkning, og der derfor bør gives underretning om den.

               (10)Den Europæiske Tilsynsførende for Databeskyttelse er blevet hørt i overensstemmelse med artikel 42 i forordning (EU) 2018/1725 og fremsatte bemærkninger den 16. september 2019. ENISA er blevet hørt og fremsatte bemærkninger den 18. juli 2019.

               (11)Foranstaltningerne i denne forordning er i overensstemmelse med udtalelse fra det udvalg, der er nedsat ved artikel 22 i forordning (EU) 2019/788 —

               VEDTAGET DENNE FORORDNING:

               Artikel 1

               De tekniske specifikationer, der er omhandlet i artikel 11, stk. 5, i forordning (EU) 2019/788, fastlægges som angivet i bilaget til nærværende forordning.

               Artikel 2

               1.Initiativtagerne skal sikre, at deres individuelle onlineindsamlingssystemer er i overensstemmelse med de tekniske specifikationer i bilaget i hele indsamlingsperioden.

               2.Initiativtagerne underretter uden ugrundet ophold den kompetente myndighed i den medlemsstat, der er omhandlet i artikel 11, stk. 3, i forordning (EU) 2019/788, om ændringer, der foretages i systemet eller i understøttende organisatoriske foranstaltninger, efter at systemet er attesteret af denne myndighed, når disse ændringer kan påvirke den vurdering, der ligger til grund for attesteringen. Inden de gør dette, kan initiativtagerne hos den kompetente myndighed søge rådgivning om, hvorvidt ændringen kan have en sådan indvirkning.

               Artikel 3

               Denne forordning træder i kraft på tyvendedagen efter offentliggørelsen i Den Europæiske Unions Tidende.

               Den finder anvendelse fra den 1. januar 2020.

               Denne forordning er bindende i alle enkeltheder og gælder umiddelbart i hver medlemsstat.

               Udfærdiget i Bruxelles, den 22.10.2019.

                     På Kommissionens vegne

                     Formand
                     Jean-Claude JUNCKER

                     (1)

                        EUT L 130 af 17.5.2019, s. 55.

                     (2)

                        Europa-Parlamentets og Rådets forordning (EU) nr. 211/2011 af 16. februar 2011 om borgerinitiativer (EUT L 65 af 11.3.2011, s. 1).

                     (3)

                        Kommissionens gennemførelsesforordning (EU) nr. 1179/2011 af 17. november 2011 om fastsættelse af tekniske specifikationer for onlineindsamlingssystemer i henhold til Europa-Parlamentets og Rådets forordning (EU) nr. 211/2011 om borgerinitiativer (EUT L 301 af 18.11.2011, s. 3).

                     (4)

                        Europa-Parlamentets og Rådets forordning (EU) 2016/679 af 27. april 2016 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger og om ophævelse af direktiv 95/46/EF (generel forordning om databeskyttelse) (EUT L 119 af 4.5.2016, s. 1).

    ---documentbreak---

               1.Tekniske specifikationer til gennemførelse af artikel 11, stk. 4, litra a), i forordning (EU) 2019/788

               Systemet skal omfatte tekniske foranstaltninger til at sikre, at kun fysiske personer kan indgive støttetilkendegivelser. De tekniske foranstaltninger må ikke kræve, at der indsamles og opbevares flere personoplysninger end dem, der er angivet i bilag III til forordning (EU) 2019/788.

               2.Tekniske specifikationer til gennemførelse af artikel 11, stk. 4, litra b), i forordning (EU) 2019/788

               Initiativtagerne skal indføre tilstrækkelige og effektive tekniske og organisatoriske foranstaltninger til at styre risiciene med hensyn til sikkerheden i de net- og informationssystemer, som de anvender i forbindelse med deres aktiviteter, med henblik på at sikre, at de oplysninger, der gives om initiativet i onlineindsamlingssystemet og vises online for offentligheden, svarer til de oplysninger, der er offentliggjort om initiativet i det register, der er omhandlet i artikel 6, stk. 5, i forordning (EU) 2019/788.

               Initiativtagerne skal sikre:

               (a)at oplysningerne om initiativet i onlineindsamlingssystemet svarer til de oplysninger, der offentliggøres i registret

               (b)at de oplysninger om initiativet, der er offentliggjort i registret, vises i systemet, inden borgeren indgiver støttetilkendegivelsen

               (c)at der er truffet sikkerhedsforanstaltninger til at sikre, at dataindtastningsfelterne i støttetilkendegivelserne vises sammen med oplysningerne om initiativet for at forebygge risikoen for, at støttetilkendegivelser indgives vedrørende et andet initiativ gennem en misvisende fremstilling af initiativet

               (d)at systemet sikrer, at oplysningerne i støttetilkendegivelserne efter indgivelsen gemmes sammen med oplysningerne om initiativet

               (e)at der er indført sikkerhedsforanstaltninger, der forhindrer uautoriserede ændringer af oplysningerne om initiativet i onlineindsamlingssystemet.

               3.Tekniske specifikationer til gennemførelse af artikel 11, stk. 4, litra c), i forordning (EU) 2019/788

               Systemet skal sikre, at støttetilkendegivelserne indgives i overensstemmelse med datafelterne i bilag III til forordning (EU) 2019/788.

               Systemet skal sikre, at en person kun kan indgive en støttetilkendegivelse efter at have bekræftet, at vedkommende har læst databeskyttelseserklæringen i bilag III til forordning (EU) 2019/788.

               4.Tekniske specifikationer til gennemførelse af artikel 11, stk. 4, litra d), i forordning (EU) 2019/788

               4.1.Forvaltning

               4.1.1.Initiativtagergruppen udpeger en sikkerhedsansvarlig, der er ansvarlig for systemets sikkerhed og den sikre fremsendelse af de indsamlede støttetilkendegivelser til den kompetente myndighed i den ansvarlige medlemsstat. Den sikkerhedsansvarlige fører tilsyn med informationssikringsprocesserne og de tekniske og organisatoriske sikkerhedsforanstaltninger, der er truffet for at sikre sikker indsamling, lagring og overførsel af de oplysninger, underskriverne har angivet.

               4.1.2.Initiativtagerne kan anmode den nationale kompetente myndighed, der er omhandlet i artikel 11, stk. 3, i forordning (EU) 2019/788, om at sørge for tilgængeligheden af de sikkerhedsregler og -krav, der gælder for attestering af individuelle onlineindsamlingssystemer. Den kompetente myndighed sørger som hovedregel for tilgængeligheden af sikkerhedsregler og -krav senest en måned efter modtagelsen af anmodningen. De anvendte sikkerhedsregler og -krav skal være i overensstemmelse med eksisterende relevante nationale eller internationale sikkerhedsstandarder.

               4.1.3.Sikkerhedsreglerne og -kravene vedrørende attesteringen af systemet skal omhandle de risici, der er defineret i afsnit 4.2, og tage hensyn til specifikationerne i afsnit 4.3.

               4.2.Informationssikring

               4.2.1.Initiativtagerne skal anvende risikostyringsprocedurer til at identificere de risici, der er forbundet med anvendelsen af deres systemer, herunder for underskrivernes rettigheder og frihedsrettigheder, og til at fastlægge passende og forholdsmæssige foranstaltninger til at forebygge og begrænse virkningerne af hændelser, der påvirker sikkerheden i de net- og informationssystemer, de anvender i deres aktiviteter.

               Risikostyringsprocedurerne skal navnlig fokusere på de risici, der er forbundet med fortroligheden og integriteten af oplysningerne i systemet. Disse risici kan skyldes trusler, herunder:

               (a)brugerfejl

               (b)fejl begået af system- eller sikkerhedsadministratorer

               (c)konfigurationsfejl

               (d)malware-infektion

               (e)utilsigtet ændring af oplysninger

               (f)videregivelse eller lækage af oplysninger

               (g)sårbarhed i software

               (h)uautoriseret adgang

               (i)aflytning af trafik

               (j)databeskyttelsesrisici

               4.2.2.Initiativtagerne skal fremlægge dokumentation for, at de:

               (a)har vurderet systemets risici

               (b)har fastlagt passende foranstaltninger til at forebygge og begrænse virkningerne af hændelser, der påvirker systemets sikkerhed

               (c)har identificeret residualrisiciene

               (d)har gennemført foranstaltningerne og kontrolleret deres gennemførelse

               (e)har tilvejebragt organisatoriske redskaber til at modtage informationer om nye trusler og sikkerhedsforbedringer

               (f)under hele indsamlingsprocessen overholder de attesteringskrav, der er fastsat i artikel 11, stk. 4, i forordning (EU) 2019/788, herunder at de indfører de nødvendige procedurer for at sikre dette.

               4.2.3.Foranstaltningerne til at forebygge og begrænse af virkningerne af hændelser, der berører sikkerheden i systemerne, skal omfatte følgende områder:

               (a)personalesikkerhed

               (b)adgangskontrol

               (c)kryptografisk kontrol

               (d)fysisk og miljømæssig sikkerhed

               (e)driftssikkerhed

               (f)kommunikationssikkerhed

               (g)indkøb, udvikling og vedligeholdelse af systemer

               (h)håndtering af IT-sikkerhedshændelser

               (i)overholdelse af regler.

               Anvendelsen af disse sikkerhedsforanstaltninger kan begrænses til de dele af organisationen, der er relevante for onlineindsamlingssystemet. For eksempel kan personalesikkerheden begrænses til personale, der har fysisk eller logisk adgang til onlineindsamlingssystemet, og den fysiske/miljømæssige sikkerhed kan begrænses til den eller de bygninger, der hoster systemet.

               4.2.4.Hvis initiativtagerne gør brug af en databehandler med henblik på udvikling eller udrulning af onlineindsamlingssystemet eller dele deraf, skal initiativtagerne fremlægge dokumentation, der gør det muligt for den attesterende myndighed at fastslå, at sikkerhedskontrollen er tilstrækkelig.

               4.3.Kryptering af data

               Systemet skal sikre følgende kryptering af data:

               (a)personoplysninger i elektronisk format skal krypteres ved lagring eller overførsel til de kompetente myndigheder i medlemsstaterne i overensstemmelse med forordning (EU) 2019/788, og forvaltning og back up af nøglerne skal finde sted separat

               (b)tilstrækkelige standardalgoritmer og nøgler skal anvendes i overensstemmelse med internationale standarder (f.eks. ETSI-standarden). Der skal foreligge et nøgleadministrationssystem

               (c)alle nøgler og adgangskoder skal være beskyttet mod uautoriseret adgang.


title: KOMMISSIONENS GENNEMFØRELSESFORORDNING (EU) …/… om regler for ensartet anvendelse af hyppigheden af identitetskontrol og fysisk kontrol af visse sendinger af dyr og varer, der indføres til Unionen

text:
               KOMMISSIONENS GENNEMFØRELSESFORORDNING (EU) …/…

               af 25.11.2019

               om regler for ensartet anvendelse af hyppigheden af identitetskontrol og fysisk kontrol af visse sendinger af dyr og varer, der indføres til Unionen

               (EØS-relevant tekst)

               EUROPA-KOMMISSIONEN HAR —

               under henvisning til traktaten om Den Europæiske Unions funktionsmåde,

               under henvisning til Europa-Parlamentets og Rådets forordning (EU) 2017/625 af 15. marts 2017 om offentlig kontrol og andre officielle aktiviteter med henblik på at sikre anvendelsen af fødevare- og foderlovgivningen og reglerne for dyresundhed og dyrevelfærd, plantesundhed og plantebeskyttelsesmidler, om ændring af Europa-Parlamentets og Rådets forordning (EF) nr. 999/2001, (EF) nr. 396/2005, (EF) nr. 1069/2009, (EF) nr. 1107/2009, (EU) nr. 1151/2012, (EU) nr. 652/2014, (EU) 2016/429 og (EU) 2016/2031, Rådets forordning (EF) nr. 1/2005 og (EF) nr. 1099/2009 samt Rådets direktiv 98/58/EF, 1999/74/EF, 2007/43/EF, 2008/119/EF og 2008/120/EF og om ophævelse af Europa-Parlamentets og Rådets forordning (EF) nr. 854/2004 og (EF) nr. 882/2004, Rådets direktiv 89/608/EØF, 89/662/EØF, 90/425/EØF, 91/496/EØF, 96/23/EF, 96/93/EF og 97/78/EF og Rådets afgørelse 92/438/EØF (forordningen om offentlig kontrol)
                  1
               , særlig artikel 54, stk. 3, første afsnit, litra a) og c), og

               ud fra følgende betragtninger:

               (1)Ved forordning (EU) 2017/625 er der fastsat regler for medlemsstaternes kompetente myndigheders offentlige kontrol af dyr og varer, der indføres til Unionen, til verifikation af, at EU-lovgivningen om agrofødevarekæden er overholdt.

               (2)Ved artikel 54, stk. 3, i forordning (EU) 2017/625 tillægges Kommissionen beføjelse til at fastsætte regler for ensartet anvendelse af en passende hyppighed af identitetskontrol og fysisk kontrol af sendinger af de kategorier af dyr og varer, som er omhandlet i nævnte forordnings artikel 47, stk. 1, litra a) og b). Hyppigheden af identitetskontrol og fysisk kontrol bør derfor fastsættes afhængigt af den risiko, som det enkelte dyr eller den enkelte vare eller kategori af dyr eller varer udgør for menneskers, dyrs eller planters sundhed, dyrevelfærden eller, for så vidt angår genetisk modificerede organismer, også for miljøet.

               (3)For at sikre, at hyppigheden af den fysiske kontrol, der kræves i henhold til nærværende forordning, overholdes på en ensartet måde, bør der i nærværende forordning fastsættes bestemmelser om anvendelse af det informationsstyringssystem vedrørende offentlig kontrol (IMSOC), der er omhandlet i artikel 131 i forordning (EU) 2017/625, til udvælgelse af sendinger til fysisk kontrol.

               (4)Den hyppighed, der fastsættes i overensstemmelse med nærværende forordning, bør gælde for de dyr og varer, der er omhandlet i artikel 47, stk. 1, litra a) og b), i forordning (EU) 2017/625, og som er bestemt til at blive markedsført. Hyppigheden af den fysiske kontrol, der foretages på grænsekontrolsteder for at sikre overholdelse af Europa-Parlamentets og Rådets forordning (EU) 2018/848
                  2
               , bør dog fastsættes i overensstemmelse med nævnte forordnings artikel 45, stk. 5.

               (5)Ved Rådets direktiv 91/496/EØF
                  3
                fastsættes der regler for tilrettelæggelse af veterinærkontrollen for dyr, der føres ind i Unionen fra tredjelande. I henhold til nævnte direktivs artikel 4 skal alle sendinger af dyr underkastes identitetskontrol og fysisk kontrol.

               (6)Direktiv 91/496/EØF ophæves ved forordning (EU) 2017/625 med virkning fra den 14. december 2019. I betragtning af den risiko, som visse kategorier af dyr udgør for menneskers eller dyrs sundhed og dyrevelfærden, bør den samme hyppighed af identitetskontrol og fysisk kontrol som den, der er fastsat ved eller i overensstemmelse med direktiv 91/496/EØF, fortsat gælde for dyr, der indføres til Unionen fra tredjelande.

               (7)For at sikre, at den offentlige kontrol er effektiv, bør der foretages identitetskontrol og fysisk kontrol på en sådan måde, at det ikke er muligt for den operatør, der er ansvarlig for sendingen, at forudsige, om en given sending vil blive underkastet fysisk kontrol.

               (8)Ved artikel 3 i Kommissionens gennemførelsesforordning [C(2019) 7002]
                  4
                fastsættes der nærmere regler for identitetskontrol af varer som omhandlet i artikel 47, stk. 1, litra b), i forordning (EU) 2017/625, alt efter om sendingen underkastes fysisk kontrol eller ej.

               (9)Der bør fastsættes basiskriterier for fastsættelse af basishyppigheden af identitetskontrol og fysisk kontrol af animalske produkter, avlsmateriale, animalske biprodukter, afledte produkter, hø og halm og sammensatte produkter under hensyntagen til oplysninger om de risici, der er forbundet med de pågældende kategorier af dyr og varer, og tilgængelige videnskabelige vurderinger.

               (10)På grundlag af oplysninger, der indsamles af Kommissionen i overensstemmelse med artikel 125, stk. 1, i forordning (EU) 2017/625, om resultatet af kontrol foretaget af Kommissionens eksperter i tredjelande i overensstemmelse med nævnte forordnings artikel 120, stk. 1, og oplysninger, der indsamles via IMSOC, bør det være muligt at ændre den hyppighed af fysisk kontrol, der følger af basiskriterierne.

               (11)For at sikre effektiviteten af den offentlige kontrol bør den hyppighed, der fastsættes i overensstemmelse med denne forordning, gøres tilgængelig via IMSOC.

               (12)For så vidt angår visse tredjelande, med hvilke Unionen har indgået veterinæraftaler om ækvivalens, bør hyppigheden af fysisk kontrol af bestemte produkter reduceres, idet der bl.a. tages hensyn til anvendelsen af regionaliseringsprincippet, når der er tale om en dyresygdom, og til andre veterinærprincipper. Derfor bør den hyppighed af fysisk kontrol, der er anført i disse veterinæraftaler, anvendes med denne forordning.

               (13)Ved Kommissionens beslutning 94/360/EF
                  5
                fastsættes der en reduceret hyppighed af fysisk kontrol for visse kategorier af varer, der underkastes veterinærkontrol. Da der ved nærværende forordning fastsættes bestemmelser på de områder, der er omfattet af beslutning 94/360/EF, bør nævnte beslutning ophæves med virkning fra den dato, der er fastsat i nærværende forordning.

               (14)Forordning (EU) 2017/625 finder anvendelse fra den 14. december 2019. De regler, der fastsættes ved nærværende forordning, bør derfor også anvendes fra denne dato.

               (15)Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —

               VEDTAGET DENNE FORORDNING:

               Artikel 1
               Genstand og anvendelsesområde

               Ved nærværende forordning fastsættes der regler for ensartet anvendelse af en passende hyppighed af identitetskontrol og fysisk kontrol af sendinger af dyr og varer, der er omhandlet i artikel 47, stk. 1, litra a) og b), i forordning (EU) 2017/625, og som er bestemt til markedsføring.

               Artikel 2
               Definitioner

               I denne forordning forstås ved:

               1)"hyppighed": den ved denne forordning fastsatte procentuelle minimumsandel af det antal sendinger af dyr og varer som omhandlet i artikel 1, der ankommer til grænsekontrolstedet i en given periode, som de kompetente myndigheder skal foretage identitetskontrol og fysisk kontrol af

               2)"IMSOC": informationsstyringssystemet vedrørende offentlig kontrol, jf. artikel 131 i forordning (EU) 2017/625.

               Artikel 3
               Udvælgelse af sendinger til fysisk kontrol

               1.De kompetente myndigheder udvælger sendinger til fysisk kontrol efter følgende procedure:

               a)IMSOC genererer automatisk en tilfældig udvælgelse af en sending.

               b)De kompetente myndigheder kan beslutte at udvælge sendingen i overensstemmelse med litra a) eller udvælge en anden sending af samme varekategori og samme vareoprindelse.

               2.For hver sending, der udvælges til fysisk kontrol i henhold til nærværende artikels stk. 1, foretager den kompetente myndighed identitetskontrol som omhandlet i artikel 3, stk. 1, i gennemførelsesforordning [C(2019) 7002].

               Artikel 4
               Hyppighed af identitetskontrol og fysisk kontrol

               1.De kompetente myndigheder foretager identitetskontrol og fysisk kontrol af sendinger af dyr, animalske produkter, avlsmateriale, animalske biprodukter, afledte produkter, hø og halm og sammensatte produkter med den hyppighed, der fastsættes i overensstemmelse med artikel 5.

               2.For de tredjelande, der er opført i bilag II, og med hvilke Unionen har indgået aftaler om ækvivalens, foretages den fysiske kontrol med den hyppighed, der er fastsat i disse aftaler.

               Artikel 5
               Fastsættelse og ændring af hyppigheden af identitetskontrol og fysisk kontrol, der foretages af dyr, animalske produkter, avlsmateriale, animalske biprodukter, afledte produkter, hø og halm og sammensatte produkter

               1.Basishyppigheden af identitetskontrol og fysisk kontrol af sendinger af dyr og varer som omhandlet i artikel 1 er fastsat i nærværende forordnings bilag I på grundlag af de videnskabelige vurderinger og oplysninger, der er omhandlet i artikel 54, stk. 3, første afsnit, litra a), nr. v) og vi), i forordning (EU) 2017/625.

               2.Hyppigheden af fysisk kontrol af bestemte varer fra et bestemt tredjeland kan øges, hvis der konstateres alvorlige mangler på grundlag af:

               a)oplysninger indsamlet af Kommissionen i overensstemmelse med artikel 125, stk. 1, i forordning (EU) 2017/625 eller

               b)resultatet af kontrol, som Kommissionens eksperter har foretaget i henhold til artikel 120, stk. 1, i forordning (EU) 2017/625.

               I så fald øges den hyppighed, der er fastsat i henhold til stk. 1, til den næstfølgende højere basishyppighed, der er fastsat i bilag I, eller — hvis der gælder en hyppighed på 30 % for den pågældende varekategori — til en hyppighed på 50 %.

               3.Hyppigheden af fysiske kontrol øges fra den basishyppighed, der er fastsat i overensstemmelse med stk. 1, til den næstfølgende højere basishyppighed, der er fastsat i bilag I, eller — hvis der gælder en hyppighed på 30 % for den pågældende varekategori — til en hyppighed på 50 %, såfremt data og oplysninger, der er indsamlet via IMSOC, for bestemte varer fra et bestemt tredjeland viser, at manglende overholdelse af reglerne konstateret ved fysisk kontrol i de seneste 12 måneder for den pågældende varekategori overstiger den gennemsnitlige manglende overholdelse for den pågældende kategori af varer fra alle tredjelande med 30 %.

               4.Hvis kriterierne i stk. 2 eller 3 ikke længere er opfyldt, nedsættes hyppigheden til den i bilag I fastsatte basishyppighed.

               5.Kommissionen gør hyppighed fastsat i overensstemmelse med denne artikel tilgængelig for de kompetente myndigheder og for operatører via IMSOC.

               Artikel 6
               Ophævelse

               Beslutning 94/360/EF ophæves med virkning fra den 14. december 2019.

               Artikel 7
               Ikrafttræden og anvendelsesdato

               1.Denne forordning træder i kraft på tyvendedagen efter offentliggørelsen i Den Europæiske Unions Tidende.

               2.Den anvendes fra den 14. december 2019.

               Denne forordning er bindende i alle enkeltheder og gælder umiddelbart i hver medlemsstat.

               Udfærdiget i Bruxelles, den 25.11.2019.

                     På Kommissionens vegne

                     Formand
                     Jean-Claude JUNCKER

                     (1)

                        EUT L 95 af 7.4.2017, s. 1.

                     (2)

                        Europa-Parlamentets og Rådets forordning (EU) 2018/848 af 30. maj 2018 om økologisk produktion og mærkning af økologiske produkter og om ophævelse af Rådets forordning (EF) nr. 834/2007 (EUT L 150 af 14.6.2018, s. 1).

                     (3)

                        Rådets direktiv 91/496/EØF af 15. juli 1991 om fastsættelse af principperne for tilrettelæggelse af veterinærkontrollen for dyr, der føres ind i Fællesskabet fra tredjelande, og om ændring af direktiv 89/662/EØF, 90/425/EØF og 90/675/EØF (EFT L 268 af 24.9.1991, s. 56).

                     (4)

                        Kommissionens gennemførelsesforordning... af... om nærmere regler for, hvilke aktiviteter der skal gennemføres under og efter dokumentkontrol, identitetskontrol og fysisk kontrol af dyr og varer, der er omfattet af offentlig kontrol på grænsekontrolsteder (EUT L... af..., s. ...).

                     (5)

                        Kommissionens beslutning 94/360/EF af 20. maj 1994 om mindre hyppig fysisk kontrol af sendinger af bestemte produkter, der skal indføres fra tredjelande i henhold til direktiv 90/675/EØF (EFT L 158 af 25.6.1994, s. 41).

    ---documentbreak---

               DA

               BILAG

               Bilag I

               Basiskriterier for fastsættelse af basishyppigheden af identitetskontrol og fysisk kontrol af sendinger af dyr, animalske produkter, avlsmateriale, animalske biprodukter, afledte produkter, hø og halm og sammensatte produkter

                        Basiskriterier for fastsættelse af basishyppigheden af identitetskontrol og fysisk kontrol

                        Basishyppighed, der gælder for

                        Risikokategori

                        Kategori af dyr eller varer*

                        identitetskontrol

                        fysisk kontrol

                        I

                        Dyr

                        100 %

                        100 %

                        II

                        - Hakket kød, maskinsepareret kød og tilberedt kød til konsum

                        - Fjerkrækød til konsum

                        - Kaninkød, vildtkød og kødprodukter heraf til konsum

                        - Konsumæg

                        - Ægprodukter til konsum, som opbevares på frost eller ved lave temperaturer

                        - Konsummælk

                        - Mejeriprodukter og colostrumbaserede produkter til konsum, som opbevares på frost eller ved lave temperaturer

                        - Fiskevarer fra akvakultur og toskallede bløddyr til konsum, som ikke er i hermetisk lukkede beholdere, der har til formål at gøre dem stabile ved omgivelsestemperatur

                        - Animalske biprodukter og afledte produkter til fodring af opdrættede dyr

                        100 %

                        30 %

                        III

                        - Kød, bortset fra kød, der er nævnt under kategori II, og kødprodukter afledt heraf til konsum

                        - Afsmeltet animalsk fedt og grever til konsum

                        - Fjerkrækødprodukter til konsum

                        - Ægprodukter til konsum, bortset fra produkter, der er nævnt under kategori II

                        - Mejeriprodukter og colostrumbaserede produkter til konsum, bortset fra produkter. der er nævnt under kategori II

                        - Fiskevarer, bortset fra fiskevarer, der er nævnt under kategori II

                        - Honning og andre biavlsprodukter til konsum

                        - Sammensatte produkter

                        - Rugeæg

                        - Organiske gødningsstoffer og jordforbedringsmidler afledt af animalske biprodukter

                        - Frølår og snegle til konsum

                        - Insekter til konsum

                        100 %

                        15 %

                        IV

                        - Gelatine og kollagen til konsum

                        - Naturtarme

                        - Sæd og embryoner

                        - Animalske biprodukter og afledte produkter, bortset fra produkter, der er nævnt under kategori II og III

                        100 %

                        5 %

                        V

                        - Højt forarbejdede produkter til konsum

                        - Hø og halm

                        - Andre varer end dem, der er nævnt under kategori II, kategori III og IV

                        100 %

                        1 %

               * Hyppigheden af fysisk kontrol af sendinger af vareprøver skal være i overensstemmelse med beskrivelsen af de varekategorier, der er angivet i dette bilag.

               Bilag II

               Liste over visse tredjelande, jf. artikel 4, stk. 2, og hyppigheden af fysisk kontrol

               1.New Zealand

               For New Zealands vedkommende er hyppigheden som fastsat i den aftale, der blev godkendt ved Rådets afgørelse 97/132/EF
                  1
                i form af brevveksling om midlertidig anvendelse af aftalen mellem Det Europæiske Fællesskab og New Zealand om sundhedsforanstaltninger i samhandelen med levende dyr og animalske produkter.

               2.Canada

               For Canadas vedkommende er hyppigheden som fastsat i bilag VIII til den aftale, som blev godkendt ved Rådets afgørelse 1999/201/EF
                  2
               .

               3.Chile

               For Chiles vedkommende er hyppigheden som fastsat i aftalen om sundhedsmæssige og plantesundhedsmæssige foranstaltninger i samhandelen med dyr, animalske produkter, planter, planteprodukter og andre varer og dyrevelfærd, der er fastsat i bilag IV til den associeringsaftale, som blev godkendt ved Rådets afgørelse 2002/979/EF
                  3
               .

                     (1)

                        Rådets afgørelse 97/132/EF af 17. december 1996 om indgåelse af aftalen mellem Det Europæiske Fællesskab og New Zealand om sundhedsmæssige foranstaltninger i samhandelen med levende dyr og animalske produkter

                      (EFT L 57 af 26.2.1997, s. 4).

                     (2)

                        Rådets afgørelse 1999/201/EF af 14. december 1998 om indgåelse af aftalen mellem Det Europæiske Fællesskab og Canadas regering om sundhedsforanstaltninger til beskyttelse af folke- og dyresundheden i samhandelen med levende dyr og animalske produkter

                      (EFT L 71 af 18.3.1999, s. 1).

                     (3)

                        Rådets afgørelse 2002/979/EF af 18. november 2002 om undertegnelse af og midlertidig anvendelse af visse bestemmelser i aftalen om oprettelse af en associering mellem Det Europæiske Fællesskab og dets medlemsstater på den ene side og Republikken Chile på den anden side

                      (EFT L 352 af 30.12.2002, s. 1).


title: KOMMISSIONENS GENNEMFØRELSESFORORDNING (EU) …/… om forhåndsmeddelelse om sendinger af visse kategorier af dyr og varer, der indføres til Unionen

text:
               KOMMISSIONENS GENNEMFØRELSESFORORDNING (EU) …/…

               af 16.4.2019

               om forhåndsmeddelelse om sendinger af visse kategorier af dyr og varer, der indføres til Unionen

               (EØS-relevant tekst)

               EUROPA-KOMMISSIONEN HAR —

               under henvisning til traktaten om Den Europæiske Unions funktionsmåde,

               under henvisning til Europa-Parlamentets og Rådets forordning (EU) 2017/625 af 15. marts 2017 om offentlig kontrol og andre officielle aktiviteter med henblik på at sikre anvendelsen af fødevare- og foderlovgivningen og reglerne for dyresundhed og dyrevelfærd, plantesundhed og plantebeskyttelsesmidler, om ændring af Europa-Parlamentets og Rådets forordning (EF) nr. 999/2001, (EF) nr. 396/2005, (EF) nr. 1069/2009, (EF) nr. 1107/2009, (EU) nr. 1151/2012, (EU) nr. 652/2014, (EU) 2016/429 og (EU) 2016/2031, Rådets forordning (EF) nr. 1/2005 og (EF) nr. 1099/2009 samt Rådets direktiv 98/58/EF, 1999/74/EF, 2007/43/EF, 2008/119/EF og 2008/120/EF og om ophævelse af Europa-Parlamentets og Rådets forordning (EF) nr. 854/2004 og (EF) nr. 882/2004, Rådets direktiv 89/608/EØF, 89/662/EØF, 90/425/EØF, 91/496/EØF, 96/23/EF, 96/93/EF og 97/78/EF og Rådets afgørelse 92/438/EØF (forordningen om offentlig kontrol)
                  1
               , særlig artikel 58, stk. 1, litra b), og

               ud fra følgende betragtninger:

               (1)Ved forordning (EU) 2017/625 fastsættes bl.a. rammen for gennemførelse af offentlig kontrol og andre officielle aktiviteter i relation til dyr og varer, der indføres til Unionen fra tredjelande, til verifikation af, at EU-lovgivningen er overholdt, med det formål at beskytte menneskers, dyrs og planters sundhed, dyrevelfærden og, for så vidt angår genetisk modificerede organismer (GMO'er) og plantebeskyttelsesmidler, tillige miljøet. Denne ramme omfatter offentlig kontrol af dyr og varer, der indføres til Unionen fra tredjelande via udpegede grænsekontrolsteder.

               (2)I henhold til forordning (EU) 2017/625 skal de operatører, der er ansvarlige for visse sendinger, der indføres til Unionen, give forhåndsmeddelelse til de kompetente myndigheder for grænsekontrolstederne, inden sendingerne ankommer. For at sætte disse myndigheder i stand til at gennemføre deres offentlige kontrol rettidigt og effektivt bør minimumsfristen for forhåndsmeddelelse fastsættes til én arbejdsdag før sendingernes ankomst.

               (3)Transportrelaterede logistiske begrænsninger kan imidlertid i visse tilfælde gøre det umuligt at overholde fristen for forhåndsmeddelelse på én arbejdsdag før sendingens ankomst. Dette kan f.eks. være tilfældet, hvis sendingen transporteres fra afsendelsesstedet til grænsekontrolstedet på under 24 timer, og de oplysninger, der er nødvendige for at kunne udfylde de relevante dele af det fælles sundhedsimportdokument (CHED-dokumentet), som kræves til forhåndsmeddelelse, jf. artikel 56, stk. 3, litra a), i forordning (EU) 2017/625, ikke foreligger, før sendingen lastes. I sådanne tilfælde bør medlemsstaterne have mulighed for at kræve, at der gives forhåndsmeddelelse mindst fire timer før sendingens ankomst, således at der også under sådanne omstændigheder kan sikres en rettidig og effektiv offentlig kontrol.

               (4)Det følger af Kommissionens delegerede forordning [C(2019)1847]
                  2
               , at medlemsstaterne kan fritage grænsekontrolsteder, der skal udpeges til import af uforarbejdede kævler og savet og tilhugget træ, fra visse minimumskrav til grænsekontrolsteder på grundlag af særlige geografiske begrænsninger. Nævnte forordning foreskriver desuden, at offentlig kontrol og andre officielle aktiviteter på det grænsekontrolsted, der er udpeget til ovennævnte varer, kan foretages af et mobilt officielt kontrolteam. For at sikre, at der er tilstrækkelig tid til tilrettelæggelsen af offentlig kontrol og andre officielle aktiviteter på de pågældende grænsekontrolsteder, bør der derfor ved nærværende forordning fastsættes en undtagelse fra reglerne om minimumsfristen for forhåndsmeddelelse om sendingers ankomst.

               (5)Da forordning (EU) 2017/625 anvendes fra den 14. december 2019, bør nærværende forordning også anvendes fra denne dato.

               (6)Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —

               VEDTAGET DENNE FORORDNING:

               Artikel 1
               Forhåndsmeddelelse om sendinger

               1.Den operatør, der er ansvarlig for en sending af dyr og varer af de i artikel 47, stk. 1, i forordning (EU) 2017/625 omhandlede kategorier, giver forhåndsmeddelelse til den kompetente myndighed på det grænsekontrolsted, hvor sendingen først ankommer til Unionen, mindst én arbejdsdag før sendingens forventede ankomst.

               2.Uanset stk. 1 kan de kompetente myndigheder på grænsekontrolstederne, såfremt logistiske begrænsninger gør det umuligt at overholde den i samme stykke fastsatte frist, anvende en frist for forhåndsmeddelelse på mindst fire timer før sendingens forventede ankomst.

               3.Uanset stk. 1 kan de kompetente myndigheder på grænsekontrolsteder, der er udpeget til import af uforarbejdede trækævler og savet og tilhugget træ, jf. artikel 4 i Kommissionens delegerede forordning [C(2019)1847], anvende en frist for forhåndsmeddelelse på op til fem arbejdsdage før sådanne sendingers forventede ankomst.

               Artikel 2
               Ikrafttræden og anvendelse

               Denne forordning træder i kraft på tyvendedagen efter offentliggørelsen i Den Europæiske Unions Tidende.

               Den anvendes fra den 14. december 2019.

               Denne forordning er bindende i alle enkeltheder og gælder umiddelbart i hver medlemsstat.

               Udfærdiget i Bruxelles, den 16.4.2019.

                     På Kommissionens vegne

                     Formand
                     Jean-Claude JUNCKER

                     (1)

                        EUT L 95 af 7.4.2017, s. 1.

                     (2)

                        EUT [...] af [...], s. [...].